ทำไม ตลาดรถมือสอง ทำให้เกิดเงินเฟ้อ ในสหรัฐอเมริกา
อัตราเงินเฟ้อของสหรัฐอเมริกา เป็นข้อมูลสำคัญทางเศรษฐกิจ ที่นักลงทุนทั่วโลกจับตามอง  เพราะเป็นข้อมูลสำคัญตัวหนึ่ง ที่ช่วยให้ประเมินได้ว่า  ธนาคารกลางสหรัฐ (Fed) ซึ่งเป็นผู้มีบทบาทสำคัญในการกำหนดทิศทางนโยบายการเงินโลก มีแนวโน้มจะปรับเปลี่ยนอัตราดอกเบี้ยได้เร็วมากน้อยแค่ไหน และรู้ไหมว่าตอนนี้ หนึ่งปัจจัยที่กำลังส่งผลให้เงินเฟ้อขึ้นในสหรัฐอเมริกา คือ “ตลาดรถมือสอง”
3 ส.ค. 2564

ทำไม ตลาดรถมือสอง ทำให้เกิดเงินเฟ้อ ในสหรัฐอเมริกา /โดย ลงทุนแมน
อัตราเงินเฟ้อของสหรัฐอเมริกา เป็นข้อมูลสำคัญทางเศรษฐกิจ ที่นักลงทุนทั่วโลกจับตามอง 
เพราะเป็นข้อมูลสำคัญตัวหนึ่ง ที่ช่วยให้ประเมินได้ว่า 
ธนาคารกลางสหรัฐ (Fed) ซึ่งเป็นผู้มีบทบาทสำคัญในการกำหนดทิศทางนโยบายการเงินโลก มีแนวโน้มจะปรับเปลี่ยนอัตราดอกเบี้ยได้เร็วมากน้อยแค่ไหน
และรู้ไหมว่าตอนนี้ หนึ่งปัจจัยที่กำลังส่งผลให้เงินเฟ้อขึ้นในสหรัฐอเมริกา คือ “ตลาดรถมือสอง”
ทำไม ตลาดรถมือสอง ถึงกำลังทำให้เงินเฟ้อในสหรัฐอเมริกา ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ภาวะเงินเฟ้อ หมายถึง ภาวะที่ราคาสินค้าและบริการโดยทั่วไปเพิ่มสูงขึ้นต่อเนื่อง 
ซึ่งหลายครั้งพอพูดถึงการที่ราคาสินค้าและบริการมีราคาสูงขึ้น หลายคนคงรู้สึกว่า ไม่เป็นผลดีต่อเศรษฐกิจ
แต่จริง ๆ แล้วทฤษฎีเศรษฐศาสตร์บอกเอาไว้ว่า 
“เงินเฟ้อที่เพิ่มขึ้นอย่างช้า ๆ และอ่อน ๆ เช่น ประมาณ 2% ต่อปี ถือว่าส่งผลดีต่อเศรษฐกิจในระยะยาว”
ที่เป็นแบบนี้ก็เนื่องจาก ราคาสินค้าที่ปรับตัวเพิ่มขึ้น จะช่วยสร้างแรงจูงใจต่อผู้ผลิต ให้ลงทุนผลิตสินค้ามาขายมากขึ้น เกิดการจ้างงานมากขึ้น ซึ่งก็ทำให้เศรษฐกิจขยายตัว
อย่างไรก็ตาม หากเงินเฟ้อเพิ่มขึ้นรุนแรงและรวดเร็วเกินไป ก็จะส่งผลเสียต่อเศรษฐกิจได้เหมือนกัน เช่น
- อัตราดอกเบี้ยที่แท้จริง (Real Interest Rate) จะน้อยลงกว่าที่คาดไว้มาก เพราะอัตราดอกเบี้ยที่แท้จริงนั้น คำนวณจาก อัตราดอกเบี้ยที่ระบุไว้ (Nominal Interest Rate) หักด้วย อัตราเงินเฟ้อ (Inflation Rate)
ดังนั้น ถ้าอัตราเงินเฟ้อพุ่งสูงมาก จนทำให้อัตราผลตอบแทนสุทธิติดลบ อาจทำให้ประชาชนนำเงินไปเก็งกำไรในสินทรัพย์ที่มีความเสี่ยงสูงอื่น ๆ เพื่อหาผลตอบแทนที่ชนะอัตราเงินเฟ้อ จนอาจนำไปสู่ฟองสบู่สินทรัพย์อื่นตามมาได้
- ต้นทุนราคาสินค้าแพงขึ้น ส่งผลให้ต้นทุนการผลิตสินค้าต่าง ๆ สูงขึ้นตามไปด้วย จนอาจทำให้เจ้าของธุรกิจบางรายที่มีต้นทุนเพิ่มสูงขึ้น ตัดสินใจชะลอการผลิตไปก่อน และลดการจ้างงานลง
- อำนาจซื้อของผู้บริโภคลดลง เงินจำนวนเท่าเดิม ซื้อสินค้าได้จำนวนน้อยลง
ทีนี้เรามาดูการเปลี่ยนแปลงของอัตราเงินเฟ้อในสหรัฐอเมริกา ในช่วง 3 เดือนล่าสุด เมื่อเทียบกับช่วงเวลาเดียวกันของปีก่อนหน้า
เมษายน ปี 2021 อัตราเงินเฟ้อเพิ่มขึ้น 4.2%
พฤษภาคม ปี 2021 อัตราเงินเฟ้อเพิ่มขึ้น 5.0%
มิถุนายน ปี 2021 อัตราเงินเฟ้อเพิ่มขึ้น 5.4%
อัตราเงินเฟ้อที่เพิ่มขึ้นในเดือนมิถุนายนนั้น 
นับเป็นระดับสูงสุดนับตั้งแต่ปี 2008 ทั้งยังสูงกว่าที่นักเศรษฐศาสตร์หลายคนคาดไว้
ตัวเลขเงินเฟ้อของสหรัฐอเมริกาที่ออกมาแบบนี้ 
ทำให้นักลงทุนเริ่มกังวลว่า Fed อาจปรับขึ้นอัตราดอกเบี้ยนโยบาย เพื่อชะลอความร้อนแรงของเงินเฟ้อเร็วกว่าที่คาดกันไว้
ซึ่งการเพิ่มขึ้นของอัตราดอกเบี้ย จะส่งผลด้านลบต่อหลายธุรกิจในตลาดหุ้น และกระทบต่อหลายคน หลายบริษัท ที่ยังไม่ค่อยฟื้นตัวและยังต้องพึ่งการกู้ยืมเงินมาพยุงตัวเอง
ที่น่าสนใจในตอนนี้ก็คือ หนึ่งในสินค้าที่มีความต้องการสูงขึ้นในสหรัฐอเมริกา จนสร้างความประหลาดใจให้นักลงทุนทั่วไปก็คือ “รถยนต์มือสอง”
โดย United States Department of Labor รายงานว่า 
อัตราเงินเฟ้อของเดือนมิถุนายนที่ 5.4% นั้น น้ำหนักกว่า 1 ใน 3 ของการปรับขึ้น เป็นผลมาจากการเพิ่มขึ้นของราคารถยนต์มือสองและรถบรรทุกในสหรัฐอเมริกา
เฉพาะเดือนมิถุนายน ปี 2021 ราคาเฉลี่ยของรถยนต์มือสองเพิ่มขึ้นกว่า 10.5% จากเดือนก่อนหน้า ซึ่งตัวเลขนี้นับเป็นการเพิ่มขึ้นรายเดือนที่มากที่สุดนับตั้งแต่เดือนมกราคม ปี 1953 หรือเมื่อ 68 ปีที่แล้ว
คำถามคือ แล้วทำไมความต้องการ รถยนต์มือสองในสหรัฐอเมริกาจึงเพิ่มสูงขึ้น ?
ประการที่ 1: ด้าน Demand หรือความต้องการซื้อรถยนต์มือสองที่เพิ่มขึ้นมาก
การแพร่ระบาดของโควิด 19 ทำให้ชาวอเมริกันจำนวนมาก หลีกเลี่ยงการใช้บริการขนส่งมวลชน ไม่ว่าจะเป็นรถเมล์ รถไฟฟ้า เพื่อลดความเสี่ยงจากการติดเชื้อไวรัส
และเศรษฐกิจของสหรัฐอเมริกาฟื้นตัว มีการเปิดเมืองมากขึ้น ชาวอเมริกันที่เริ่มกลับไปทำงานที่ออฟฟิศและยังมีกำลังซื้อ ก็หันมาสนใจรถยนต์มือสองเอาไว้ใช้เดินทางไปทำงาน
ประการที่ 2: ด้าน Supply หรือทางฝ่ายผู้ผลิต กำลังเจอปัญหาหลายอย่าง
ปัญหาที่บริษัทผลิตรถยนต์หลายแห่งเจอคือ หลายโรงงานผลิตก่อนหน้านี้อยู่ในพื้นที่ล็อกดาวน์ ทำให้ต้องปิดโรงงานชั่วคราว ส่งผลให้กำลังการผลิตลดลง
และอีกประเด็นสำคัญระดับโลกคือ การขาดแคลนชิปประมวลผล ซึ่งเป็นส่วนประกอบสำคัญของรถยนต์ ทำให้บริษัทผลิตรถยนต์หลายแห่ง ไม่สามารถผลิตรถยนต์ได้ตามแผน
เรื่องเหล่านี้ ทำให้ชาวอเมริกันหลายคน หันไปหารถยนต์มือสองที่ราคาถูกกว่าแทน 
และเมื่อความต้องการเพิ่มขึ้น ก็ทำให้ราคารถยนต์มือสองเพิ่มสูงขึ้น ส่งผลให้อัตราเงินเฟ้อเพิ่มขึ้นตามไปด้วยนั่นเอง
ถึงแม้ว่า Fed จะออกมาบอกว่า ภาวะเงินเฟ้อสูงในช่วงนี้จะเป็นเพียงเรื่องชั่วคราว 
ซึ่งเกิดจากการที่เศรษฐกิจนั้นฟื้นตัวได้ดี ราคาพลังงานที่ปรับสูงขึ้น ความต้องการสินค้าและบริการหลายอย่างพุ่งขึ้นอย่างรวดเร็ว จนทำให้ผู้ผลิตไม่สามารถผลิตและจัดหาได้ทัน
แต่ก็ต้องยอมรับว่า หลังจากนี้เป็นต้นไป ความต้องการรถยนต์มือสองในสหรัฐอเมริกา ดูจะกำลังกลายเป็นข้อมูลสำคัญ ที่นักลงทุนหลายคนจับตามองมากขึ้น
เพราะถ้าบริษัทรถยนต์หลายแห่งยังเจอปัญหา โดยเฉพาะเรื่องขาดแคลนชิปอยู่แบบนี้ 
ราคารถยนต์รุ่นใหม่ ก็ต้องปรับตัวสูงขึ้นตามไปด้วย ซึ่งก็ส่งผลกระทบต่ออัตราเงินเฟ้อด้วยเช่นกัน
เมื่อบวกกับ ความต้องการของรถยนต์มือสองที่กำลังเพิ่มขึ้นด้วย ราคารถยนต์มือสองที่เพิ่มสูงตามความต้องการ ก็ส่งผลให้อัตราเงินเฟ้อของสหรัฐอเมริกา เพิ่มสูงขึ้นไปอีก
และท้ายที่สุดแล้ว Fed ก็ต้องปรับขึ้นอัตราดอกเบี้ยนโยบายเร็วขึ้นกว่าที่หลายคนคิด ซึ่งก็จะทำให้อัตราดอกเบี้ยทั่วโลก มีแนวโน้มทยอยปรับเพิ่มขึ้นเร็ว ตามไปด้วย..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-